<classify> MAMLAKA ya Hali ya Hewa Tanzania TMA imesema mvua zimeanza kunyesha katika maeneo mengi yanayopata mvua za Masika baada ya athari ya upungufu wa mvua uliotokana na vimbunga vilivyojitokeza mfululizo katika Bahari ya Hindi ikiwemo kimbunga Idai, Savannah na Joaninha katika mifumo ya hali ya hewa kuanza kupungua.Aidha, wametoa angalizo la kunyesha mvua kubwa katika maeneo ya Nyanda za Juu Kusini Magharibi mikoa ya Iringa, Njombe, Mbeya, Songwe, Rukwa na Morogoro - Mahenge na mikoa ya Lindi na Mtwara katika kipindi cha kuanzia jana hadi Aprili 3, mwaka huu.Pia mwanzoni mwa mwezi Aprili, vipindi vifupi vya mvua kubwa vimeanza kujitokeza katika Mkoa wa Morogoro na kusambaa katika maeneo machache ya mikoa ya Pwani na Dar es Salaam. Wameeleza kuwa mwenendo wa mvua katika kipindi hicho hautarajiwi kubadili matarajio ya jumla ya mvua za Masika. Hivyo, msimu unatarajiwa kuwa mfupi na vipindi vya upungufu wa mvua za Masika vikijitokeza katika maeneo mengi.Meneja Kituo Kikuu cha Utabiri, Samwel Mbuya alisema vipindi vya mvua vinatarajiwa kuongezeka katika baadhi ya maeneo katika wiki mbili zijazo za mwezi Aprili, mwaka huu. Aidha, maeneo ya mikoa ya Dodoma, Singida, Manyara na Kilimanjaro ambayo yalikumbwa na upungufu wa mvua kutokana na vimbunga hivyo, yanatarajiwa kuanza kupata mvua katika kipindi hiki cha mwishoni mwa mwezi Machi na wiki ya kwanza ya mwezi Aprili, 2019.Alisema ongezeko la mvua linatarajiwa katika baadhi ya maeneo ya mikoa ya Arusha, Kilimanjaro na Manyara hususan katika wiki ya pili ya mwezi Aprili,mwaka huu kwa siku chache. Pia Mbuya alisema joto lililojitokeza katika kipindi cha upungufu wa mvua katika maeneo ya Pwani ya kaskazini na nyanda za juu kaskazini mashariki linatarajiwa kupungua kiasi katika kipindi cha uwepo wa mvua.Alisema TMA inashauri wananchi kuendelea kufuatilia taarifa za utabiri kutoka TMA na kuzingatia tahadhari zilizotolewa na mirejeoyake pamoja na kupata na kuzingatia ushauri na miongozo ya wataalam katika sekta husika ili kupunguza athari zinazoweza kujitokeza.  <topic>: kitaifa 